Document ID: 32005D0128

KOMISSION PÄÄTÖS,
tehty 14 päivänä helmikuuta 2005,
osittaisen poikkeuksen myöntämisestä Italialle kalastustuotteiden maihintuontia jäsenvaltioissa koskevien tietojen toimittamisen osalta
(tiedoksiannettu numerolla K(2005) 332)
(Ainoastaan italiankielinen toisinto on todistusvoimainen)
(2005/128/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kalastustuotteiden maihintuontia jäsenvaltioissa koskevien tietojen toimittamisesta 21 päivänä toukokuuta 1991 annetun neuvoston asetuksen (ETY) N:o 1382/91 (1) ja erityisesti sen 5 artiklan 4 ja 5 kohdan,
sekä katsoo seuraavaa:
(1)
Italian rannikkoalusten suorittamaa kalastustuotteiden maihintuontia koskevien tietojen keruusta asetuksessa (ETY) N:o 1382/91 säädetyllä tavalla koituu suuri työtaakka kansallisille viranomaisille.
(2)
Otantamenetelmien laajempi käyttö vähentäisi huomattavasti tätä työtaakkaa, ja Italian viranomaiset ovat osoittaneet sen parantavan merkittävästi saatavien tietojen laatua.
(3)
Ehdotetun menetelmän mukainen otoskoko ylittää asetuksen (ETY) N:o 1382/91 1 artiklassa säädetyn rajan, joka on 10 painoprosenttia kalastustuotteista.
(4)
Asetuksen (ETY) N:o 1382/91 5 artiklan 4 kohdan mukaan tapauksissa, joissa jäsenvaltion jonkin erityisen kalastusalan mukaan ottaminen aiheuttaisi kansallisille viranomaisille suhteettomia vaikeuksia verrattuna kyseisen alan merkitykseen, komissio voi myöntää poikkeuksen, jonka mukaan kyseisen jäsenvaltion sallitaan jättää kyseistä alaa koskevat tiedot pois kansallisia tietoja toimittaessaan.
(5)
Italialle olisi annettava lupa käyttää otantamenetelmiä maihintuotujen kalastustuotteiden 10 painoprosentin enimmäismäärää suuremman osuuden estimointiin, edellyttäen että maihintuotujen tuotteiden kokonaispainon estimaattien luotettavuus on vähintään vastaavantasoinen.
(6)
Poikkeus myönnetään asetuksen (ETY) N:o 1382/91 5 artiklan 5 kohdan mukaisesti enintään kolmeksi vuodeksi.
(7)
Tässä päätöksessä säädetyt toimenpiteet ovat päätöksellä 72/279/ETY (2) perustetun pysyvän maataloustilastokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Italialle annetaan lupa käyttää otantamenetelmiä asetuksen (ETY) N:o 1382/91 1 artiklassa säädettyä viitekuukauden aikana maihintuotujen kalastustuotteiden 10 painoprosentin enimmäismäärää suuremman osuuden estimointiin.
2 artikla
Luvan voimassaolo päättyy 31 päivänä joulukuuta 2006.
3 artikla
Tämä päätös on osoitettu Italian tasavallalle.
Tehty Brysselissä 14 päivänä helmikuuta 2005.

Labels: 18
15
19
6